钦定古今图书集成/方舆汇编/职方典/第1162卷 > 《长至编驿如上津》前人
## 钦定古今图书集成/方舆汇编/职方典/第1162卷 > 《长至编驿如上津》前人

楚塞秦关绝磴悬，襜帷按节日行边。扳崖寒落千峰
水，凌涧声飞百道泉。一部图书丞相府，几家耕凿葛
天年。朝来无限阳和意，散作山城万户烟。

《府志》：“周武王十有二年春，庸人、濮人从王伐商。
尹吉甫，房陵人，或曰泸人，宣王时封太师，食邑于房，
诗人为《六月》之章歌之。卒葬于房之青峰山，今碑坟
在焉。”

顷王四年，伐楚，至斧山。“八月，楚人、巴人、秦人灭庸。”即
竹山。

定王元年，楚子观兵周郊，并吞江汉之间。

赧王十一年，秦、楚盟于黄棘。秦人归我上庸。

赵幽缪王迁，悼襄王子也。悼襄王卒，迁立，屡为秦所
侵。后王迁降秦，流于房州思乡。作《山木歌》，闻者悲之。
秦始皇九年，迁嫪毐党于房陵。嫪毐反，王使昌平君
攻灭其党与四千人于房县。

十九年王翦击赵军破之虏赵王徙房陵。

二十九年，分天下为三十六郡，房陵、上庸隶汉中。
二世。三年四月，沛公南攻，张良从沛公略定南阳，守
降。

汉高帝九年，废赵王敖为宣平侯，徙房陵。今有墓存焉。

“汉高后三年夏，汉中郡大水。”今郧阳地。八月夏，汉中、
南郡水复出。

景帝元年五月，上庸地震，二十五日城坏。上庸，今竹
山地也。

武帝建元三年，济川王明坐杀中尉迁房陵。

元鼎元年，济东王彭离行剽杀人，坐废徙上庸。
宣帝本始四年，广川王去，坐杀其师及姬妾千馀人，
徙上庸，自杀。

地节四年十二月，“《清河王年》坐内乱”迁房陵。

元帝建昭元年，河间王元坐杀不辜，废迁房陵。
新莽建国元年，改上庸等郡为“庸部。”

天凤四年，汉兵起南阳，商洛人王岑自称《定汉将军》，
杀莽庸部牧宋遵。

光武建武元年，郧仍汉隶益州，部属汉中郡；商属司
隶，部属京兆。

献帝建安二十四年，蜀汉起兵袭房陵。秋，蜀汉兵取
上庸，降太守申耽。冬，前将军关羽困于麦城，征上庸
兵，救不赴。

蒯祺房陵守也。建安二十四年先主令孟达攻房陵
城陷祺不屈死之。

昭烈帝章武元年，房庸入魏。

副军刘封，先主养子。先主平蜀，命宜都太守孟达从
秭归北攻房，杀太守蒯祺，进攻上庸，恐达难独任，乃
遣封自汉中乘沔水下，统达军与达会。上庸太守申
耽举众降，迁封为副军将军。后关公困樊城，呼封达，
令发兵助达，辞以“新军初附。”关公败，先主恨之。封与
达忿争，夺达鼓吹，达惧罪，遂降魏。

孟达，扶风人。先主时为益州刺史，将军屯上庸，与统
军刘封不和，举上庸奔魏。魏合房陵、上庸为新城郡，
以达为太守。后诸葛亮伐魏，达以新城来归。会魏将
申耽知其谋，密表告司马懿，懿潜军速进，八日至城
下，城陷，不屈而死。

后帝建兴五年，魏诛孟达于新城。

延熙四年，大将军、大司马蒋琬袭上庸、魏兴，不果。
六年，魏分《新城郡》复置上唐郡。

费长房，后汉人，入房山，好仙术。既遇仙，欲求道而顾
家人为忧，乃断青竹度与身齐，使悬之。后家人见其
形，以为缢也，遂葬之。房随翁入深山群虎中，不恐，又
卧于空室，以朽索悬万斤石于心上，众蛇来侵，索且
断，房亦不移。仙曰：“子可教，复使食粪中虫。”房恶之，仙
曰：“子几成道，惜此不能。”房辞归，与一竹杖曰：“骑此任
所之。”又为作一符曰：“持此可去人疾疫鬼神房。”须臾
归，自谓去家甫旬日，不知已七十馀年，即以杖投葛
坡，化龙而去。今长望川化龙堰即其地。房山庙即祀
长房也。

晋惠帝永康四年二月，上庸地震。六月，上庸地坼，人
家陷。八月，地裂山崩。以王敦为上庸都尉。

穆帝永和四年燕慕容隽以镇南将军慕容评为司
徒骠骑将军上庸公。

十年，梁州刺史杨亮遣其子广与秦梁刺史杨安战，
败，沮水诸戍皆委城奔。亮惧，退守磬阻。〈即今磬口〉
孝武太元四年，秦洛州刺史张五虎据丰阳来降。
八年，桓冲令上庸太守郭宝攻秦魏兴、新城、上庸三
郡。

四月甲子，郧阳太白昼见于参。

桓冲领护南蛮校尉荆州刺史时苻坚遣将苻融寇
樊邓韦锺寇上庸冲遣冠军将军刘波及振武将军
石民等伐苻坚拔坚筑阳武当。又遣上庸太守郭宝
伐坚魏兴太守褚垣上庸太守段方并降之新城太
守麹常遁走三郡皆平。

吉挹，字祖冲，为晋魏兴太守。苻坚将韦锺来攻，挹力
拒之，锺因舍魏兴，趋襄阳。挹复要击于路，斩俘多人。
锺怒，回军围之，挹。又屡挫其锋。后率大众继至，城陷
被执，不食而死。苻坚叹曰：“何晋室之多忠臣也！”
安帝义熙元年，南乡等十二郡归晋。

刘道产，彭城人。宋元嘉中宁蛮校尉、雍州刺史。房庸
蛮氏，前后叛戾不受化者，率皆顺服，百姓乐业。
宋明帝太始元年，上庸太守柳道隆袭郧阳，不克。
齐东昏侯永元二年，上庸太守韦叡帅兵赴梁。
韦叡，字怀文，京兆杜陵人，为上庸太守。时太尉陈显
达、护军将军崔慧景侵京师，人心惶骇未定。叡曰：“陈
虽旧将，非命世才，崔颇更事，懦而不武。天下真人殆
兴于吾州矣。”乃遣其二子自结于高祖。义兵檄至，叡
率郡人伐竹为筏，倍道来赴，有众二千，马二百匹。高
祖见之甚悦。《拊儿》曰：“吾大事就矣。”

韦爱，沉静有气局。义师之起也，以爱为冠军南平王
司马。时京邑未定，雍州空虚，魏兴太守颜僧都据郡
反，州内惊扰，百姓携二。爱深敏有谋，素为州里信服，
乃推心抚御，晓示顺逆大义，兼募乡里，得千馀人，与
僧都战于始平郡南，大破之，百姓乃安志公和尚，梁时人，有禅机智慧，知人间未来，与梁武
帝往来，时飞黑锡，瞬息千里。即今月明岩、湘溪岭、钻
峰桥、紫观寺，皆坐禅处，后脱化而去。

梁简文帝大宝二年西魏遣大将军王雄出子午谷
伐上津魏兴。

柳庆远字之和为魏兴太守郡遭暴水漂流居民吏
恐城圮欲徙民远曰：“吾闻江河涨不过三日斯亦何
虑”命筑土已耳俄而水退百姓服之。

元帝承圣元年，王雄平上津、魏兴，以其地置东梁州。
三年，魏以东梁州为金州，南洛为商州，即今上津。
李迁哲，字孝彦，安康人也。多膂力，有识度，慷慨善谋。
仕梁太清三年，移镇魏兴郡，都督魏兴等八郡诸军。
及侯景篡逆，诸王争帝，乃外御边寇。魏大统七年，周
太祖遣达奚武王雄等略地山南，乃率所部拒战，军
败遂降。太祖谓之曰：“何不早归，乃劳师旅。”答曰：“世荷
梁恩，未有报效，又不能死，实以此为愧。”太祖嘉之。
宇文虬性骁勇，屡有战功，历车骑将军，与大将军王
雄征上津、魏兴等处。每行必先士卒，故上下同心，战
无不克。寻魏兴复叛，与王雄讨平之，除金州刺史。
泉仲遵，本郡人，有干略，魏废帝元年，大将军王雄南
征上津、魏兴，仲遵率所部从雄讨平之。遂于上津置
南洛州，以仲遵为刺史。仲遵加意抚绥，百姓安之，流
民归附。袭爵上洛郡公。

后梁明帝天保二年，周改《光迁国》为迁州，即房县。
五年，周以上庸公陆腾为柱国。

十四年以庸国公王谦为上柱国。

隋文帝仁寿四年追封太子勇为房陵王。

炀帝大业十三年六月，镇星赢而旅于参。

唐太宗贞观十一年二月，徙燕王忠房州刺史。
二十年四月，房州言《赤雀见》。是年贬萧瑀为商州刺
史。

高宗麟德二年广武王承宏坐贬房州别驾。

“中宗”，高宗嫡子。立二年，武后僭位，废为庐陵王，安置
房陵。感狄仁杰谏，召还复辟。

张知謇字匪躬中宗在房謇与董铉质崔敬嗣相继
供亿保戴帝复位拜左卫将军。

崔敬嗣房州刺史中宗在房吏多肆慢不为礼嗣独
尽诚敬一切储给极其丰衍帝德之及返敬嗣已死
即授其子汪五品官。

武后垂拱元年，太后迁帝于房州。

三年虢州杨初成诈称“郎将”矫制于都市募人迎庐
陵王于房州事觉伏诛。

圣历元年帝自房还都。

久视元年以《荆州长史张受之》为洛州司马。

中宗神龙元年二月赠后父韦元贞上洛公。

三年，以妖僧会范加银青光禄大夫，赐爵“上庸公。”七
月，洛州长史《崔日知》讨董福，败之。

李白蜀人，初隐岷山，继游襄汉，尝寓竹谿，有《游仙娥
谿》等诗。

肃宗宝应元年。割金、商、均、房等郡置观察使。

正彦为金、均、房三州安抚使。时中原盗起，加以饥馑，
无所资食，惟蜀富饶，巨盗往往窥伺。桑仲既陷淮西，
乘势西向，均州失守，直捣金州白土关，众号二十万，
申牍请于彦曰：“仲于公无敢犯，惟假道入蜀就食耳。”
彦叱曰：“张枢相方有事关陕，若仲越金而至梁，则腹
背受敌，大事去矣。”即勒兵趋长沙坪，阻水据山，设伏
以待败贼，复房州。仲败还襄阳，乃纠集散亡，陷邓州，
凶焰复炽。南攻德安，西据均阳，分众三道：一攻江口，
一出马郎岭，一𢭏洵阳。彦曰：“贼以彼众我寡，故分三
道以离吾势，法当先破，其坚脆者自退。”遣副将焦文
通御江口，亲以锐军击马郎。大战六日，贼众大败，仲
为下所杀。金人入金，均彦西向遣兵至汉阴县，大败
之，复金州。进保康军承宣使，坚辞不受。

濮王泰，好学下士，集书万卷，与《秘府》相等。王薨，妃阎
氏舍其宫为“延寿寺。”

洪州牧魏公尝奉《般若法》，虽颠沛造次弗离。德宗避
翟，百僚南驰商于公，为盗所攘而亡其经。明年大驾
返正，公为京兆尹，得经于元法藏，发函披卷，乃商于
所亡之经也。

柳潭尚和公主吐番陷京师主与潭避居商于遇群
盗谕以祸福盗皆稽首愿为奴。

开成三年，房州大水。

僖宗乾符元年，商州民李叔兴等谋反，收斩之。
中和三年，鹿晏弘掠金州。

四年，掠均、房。

光启元年以都将《杨守亮》为金商节度使将兵出金
州与王崇荣及李克用讨朱玟。

《黄衣和尚》，未传其名。初创邑时，居猪肠洞一庵尝衣
黄衣，故名。凡遇虎豹，叱之而驭，渡津涉水，衣履不湿。
唐藩王闻而异之，召赐衣物，不受。后不知所终。
《郭宗训》，周世宗养子。宋太祖代周，封为郑王，迁房州辛文悦为州守，监之。

宋太祖建隆元年，均、房、商、洛鼠食苗。

二年闰三月，金、房、商三州饥，赈之。

三年，迁郑王宗训于房州。郑王，周恭帝也，太祖所封，
后迁之房州。上谓辛文悦长者，因命知房州以保全
之。

开宝六年三月，郑王殂于房州。

秦王廷美宋太祖封太宗太平兴国七年赵普进渝
盟之说以廷美居西京非便因贬为涪陵县公安置
房州。

至道三年，分天下州郡为十五路，郧属京西转运使
陈抟，亳州真源人。始四五岁，有青衣媪乳之，遇孙君
方，谓九室岩可居，遂往栖焉。辟谷二十年，忽见金人
持剑呼曰：“子道成矣！”遂徙居华山。尝憩息于陈家堰，
至今夏无蚊虫。

杨起元字舜明，知郧乡县。宰相张士逊先茔隶境内，
将属之，召不往。至则按籍均役之，虽堂帖求免，不为
动。

种师中字文孺，历房州观察使金人内侵诏提秦凤
兵入援未至而敌退。

陈希亮字公弼，知房州。州素无兵备，民凛凛欲亡去。
乃以牢卒杂山户数百人，日夜部勒，鼓声震山南，民
赖以安。

周恭避金乱隐郧西山中，今名为《周恭山》。

陈与义避金难，寓居房之南山，改名“凤凰山。”有诗。
高宗建炎四年，金《马五》取房州。七月，金王辟犯房。
五年，以金房路隶利州路。六月，置安抚使六人。置范
之才于金、均、房州。

绍兴五年，以金均、房隶襄阳路。

“六年，以郭浩为永兴军路经略安抚使”，兼知房州。
十一年，商入《金》。

三十一年，任天锡攻上津、商、洛。

孝宗淳熙三年，郧阳旱，大饥。

淳熙间，房人解三师，与甯秀才书馆为邻，一女七五
姐，幼好书，日听邻生读，皆能暗记。年二十二，赘归州
民施华为婿。未几，华商于外，越三年，寄妻信曰：“我在
家受尔父凌辱，今浪迹汝宁，待称意即归，汝耐心。”女
视毕，即掩泪不食，奄三月卒，华不知也。后二月，华在
汝宁，忽见女来，惊问曰：“汝单弱女流，何能千里至此？”
答曰：“接汝书，愁成疾。”父母责写一帖置室中，托言投
水。由是脱身，行奔汝华，携入室偕居，后资颇赡，同归
归州。次年三师邻人田乞作客，抵归，遇华延其家女
出见，惊曰：“七五姐已亡三载，何得在此？”女曰：“我诈死
访施郎。”田大疑讶，归告三师，师不信。后华迁荆南，三
师闻，遣男往看，见华与妹甚情洽。住数日，相率归房。
施见之怖，意必精魅假托，恐不利施。招法师治之，屡
符屡破，曰：“我读父书，又得《九天仙女还魂法》，汝何能
治？”见父母亲戚如初。后解偕家室游玩郊野，至女葬
处，指示之。女大笑，入山遂绝。

宁宗庆元五年，放起居舍人刘光祖于房州。

郑延年，庆元间，任竹山时，有异麦二枝，一五穗，一两
岐，作《喜丰亭》为记。

理宗绍定三年，以李全为彰化、保康军节度使。
刘光祖，简州人，为起居注。韩𠈁胄擅朝，目士大夫为
伪学。光祖撰《涪州学记》，谓“好恶出于一朝，是非夺于
万世。”谏官张釜指为讪谤，谪居房州。

度宗咸淳九年，徐鼎与总管盛聪战房州。

恭宗德祐元年，加昝“万寿、保康军节度使。”

元顺帝至正十一年，《汝》盗起，郧县人田瑞子亦聚
众杀掠官吏，襄阳路达鲁花赤孛罗帖木儿将兵讨
平之。

十二年，徐寿辉兵陷房州、竹山，城陷。

郧县西十五里，有白鹤观。昔有一道士号麻衣，在此
修道多年，道成乘白鹤升空而去，因名曰“白鹤观”，塑
真人之像于中。

明洪武元年，邓愈入房。

二年，改襄阳为府，以房竹、上津、郧县隶之，郧仍属均
州。

六年，降房州为“房县。”

赵氏不知何许人，头带一铜帽，重三斤，冠唐巾于上，
眉长五寸，辫而系之。生永乐三年，隐竹山之沧浪山
不火食，或巢居，或岩栖，或寄宿人檐下，无定踪。初住
一山，山多木，嘉靖丙辰，忽移于沧浪，人问其故，曰：“此
山将童矣。”未几而三殿灾，采木使者果空其山，始异
之。

宪宗成化二年，郧、襄流民刘千斤、石和尚、李胡子等
叛。

三年，命将军朱永、兵部尚书白圭，擒刘千斤，诛之。设
竹山守御千户所。

十二年正月设郧阳府，以郧、房、竹津隶之。又割郧县
武阳里、上津、津阳里置郧西县，分竹山、尹店置竹谿县，共领县六，建抚治都察院、湖广行都司及卫所。
原杰，字子英，山西阳城人。成化初，以左都御史抚治
郧阳流民，乃率三司巡历万山，酌地里远近，奏请开
府于郧，建都司府卫，分置竹谿、郧西六县，活流民四
十“馀万人，给田附籍。仍拣诸属才望者布列郡邑，措
置弘远，贻三省边民百世之安。”今郧属及河南皆建
祠崇祀，

戴珊，弘治二年巡抚郧阳。以房县幅员太广，东南地
连山峒，寇盗窃发不时，乃割房县修文、宜阳二乡置
保康县。尝自制《营阵法》，训练兵伍，山民始获宁谧，迄
今赖之。蜀寇野王刚躏入竹山、平利诸县，猖獗剽掠。
珊简将诛之，释胁从数千馀人，事遂定。三年复寇竹
山，戴珊遣指挥康泰平之。

五年，新设保康县。

郧县北有堰沟寺，弘治中，有一云游僧自蜀来，携一
狗，朝夕与之同食，修养三十馀年，人莫测其端倪。道
成与狗倏然而去，惟以一狗皮遗寺，人因以“狗陪寺”
名。

“竹溪之东三十里，有白云岩，高数百仞，秀石叠出，磊
砢如云，故名。本县进士周清，隐居其上，偶遇一道人
与之奕，送鲜履一双。道人遂著履践污泥中。清口未
言而心甚薄之。及入户，而双履在堂，净洁如初。知为
异人，遂追之白云岩，不能及。见壁间有剑迹，画诗一
首，后阁因火废石裂，所馀者仅数字耳，非山僧指示”，
莫能辨也。“道人”不知何许人。时人相传。以为即吕祖
也。

正德元年秋，郧阳彗星见参、井。

三年，保康大饥。

五年，川寇蓝鄢叛，侵竹谿，大司马《洪公》帅师十万讨
平之。

王缜，正德中抚郧。会武宗西狩，传言将幸武当，诸郡
预备供膳，科敛民间，众心骇愕，缜曰：“朝廷必不来，来
则缜独任咎。”令郡邑一不为备。中贵往来横恣者，缜
痛抑之，民遂定。

十六年，郧大水。

刘静阳精通《易》理，自云南京人。正德间游寓竹溪之
三官庙，能医，医亦无正方，随以手拈药数味与之，无
不立愈。居无炉灶，虽数日不食，未尝言饥。人馈之食，
虽数家必尽。无事则兀坐室中，若对人谈论者，且时
复为迎送状。人问之，则曰：“与回道人语。”每过市，小儿
皆呼之曰“刘鬼话。”后入子房城采药，遂不返。

嘉靖初，有浮屠名守作者，坐禅于竹溪之丰登寺东
廊，昼夜不仆卧，自书其禅床云“水晶宫。”见者嗤之，莫
晓其故。忽一日，语众僧曰：“吾当归去，汝辈其焚我于
河滨。”遂端坐合掌而逝，鼻珠垂膝。僧依其言，焚之东
郊。时天大晴霁，焚毕，忽雷雨大作，洪水浮馀烬而去。
须臾复霁，人始验其书水晶宫之意。

七年，郧大饥。

八年，土寇杨文政作乱，都御史潘旦遣指挥袁继勋
平之，于其地立庙川堡。

九年，郧西县寇氏在思峪河银铜湾岩岛下，见田中
有囫囵大石，扛抬不动，计欲去之，用铁锤击碎。其中
有窝置一大钱，周围十数小钱，取而视之，两面皆铸
有字，一名《拔宅仙》，一名醉仙。熟视其边似有纹，以手
剖之，钱分为二。俱有诗赞。其《拔宅仙》诗曰：“一夕玉皇
诏，为君功行成。分明五云里，㧞宅上三清。”其《醉仙》诗
曰：“笑傲诗千首，沉酣酒百杯。若无诗酒敌，除是谪仙
才。”因藏之。后叟寿九旬，子孙繁衍，人称之为“老八仙”
云。

李时道州人。嘉靖十一年任郧指挥。值流寇杀竹山
主簿张文英，势甚猖獗，都御史王以旗遣将剿之。时
登陟荒险，先遣二百人衔枚疾趋，一兵伏左，一兵伏
右，以断奔路。自率大兵自击贼中，贼三面受敌，败遁
入山。不意山中先有伏草者，钩镰并发，一鼓就擒。俘
馘凯归，逆党悉平。

十九年冬，郧阳孝子《熊梦说父母冢》生王瓜。

二十五年，郧大水。

张文英，舞阳人。嘉靖丙申领竹谿簿。庚子冬，有流寇
二百馀人掠鼓圆洞地，英率领乡兵往捕。兵溃，英只
身力战，手格杀数十人。贼众围之，遂被执，大骂不屈
而死。

康载，嘉靖间任竹山令。会驾幸承天，当道以才选司
供应，调度有方。值岁荒，给民耕种，具流贼哨聚山谷，
当道拟剿，乃以身任之。不数月，歼渠魁，乱遂定。旱祷
辄应。麦生两岐，民谣曰：“昔郑父，今康母；昔五穗，今两
岐。”盖方之郑延年云。

章拯，兰溪人。嘉靖进士。三年以右副都御史抚治郧
阳，见旧学宫湫隘卑陋，乃卜迁于治东。临水面山，风
气攸萃，规模宏丽，于是人文蔚起。

潘旦字希周，婺源人。嘉靖间，以都御史抚治郧阳。时
秦寇杨文政作乱，流劫商南。上津公指授方略，遣指挥袁继勋讨平之。即于其地立庙川堡，境土乂安。
二十七年，保康大水。

徐氏，生员段云锦妻赵氏、生员段云镖妻李茂春兵
变，二氏密以死相誓，各以线缝其襦，告人曰：“遇难，或
刺或溺。”言未毕，贼至，掠之。行至观音洞，见悬崖数十
仞，下临大江，二人奋身投水而死。二日浮于水面妯
娌，手犹相携，衣襦完好。随经各台奖之。

寇氏，生员郭以旗妻。流贼突至，夫妇携子匿山中，逻
贼获之，将杀其夫妇与子。氏绐贼曰：“此吾兄也，汝无
害，吾从汝。”贼信而舍之。郭去，氏度夫行且远，立骂贼。
贼惜其姿不校，氏以石中贼面，血出。贼怒，杀之，头落
地。尸行百步，伏莽之人，听其隐隐有声，遇石不能上
而仆之。

三十三年十二月，郧阳地震。

四十年，郧阳大水。

四十一年，竹山民李孟春宅地涌血。

四十四年，汉水涨入郡城，民居昏垫。

四十五年十二月，郧阳地震。

隆庆四年，保康麦秀两岐，竹谿大饥。

万历元年五月，郧阳上津夹河水溢，坏城六十馀丈，
漂没民舍无算。

二年七月，郧县城东北竹园张家地，涌出金莲。
王世贞，字元美，太仓人，抚治郧阳，披卷读书，辟清美
堂、牡丹亭，题城北楼为“春雪楼。”出帑金购书，于三吴、
两浙、燕、赵之间得数百种，贮于清美堂中。

二十一年，郧、房饥。

二十二年，郧阳府治灾。

陈暹，万历中知郧县。时议开矿采金，遣中官至郧，妄
指“百𬬻沟有金穴，沿河须淘金床千张”，岁征郧白金
三千，黄金一千，横索肆敛，违之者辄遭劾遣。暹极力
曲承，得其懽心，遂得一切报罢。

三十五年，郧、房大水。

四十五年，郧西八里川有农妇孙氏，素悍。一日，有魔
道募食，孙即与之道，若有秘语状。既去，妇忽发狂，每
夜击鱼大叫。夫厌甚，欲挞孙。孙觉，抱一雄鸡，奔腾如
云，不移时，至小八里，悬岩壁上，往来如登平地，鸡亦
鸣啼不已。人报于夫，夫至，仰视孙大叫曰：“尔去，孙娘
娘不食人间烟火矣。若不相忘，可于丁巳年三月十
五日，收我骸骨于此岩第三窟中。”言讫不见。今窟外
露匣一半风雨不坏。

熹宗天启元年，郧县大疫。

二年七月，郧阳大旱。

崇祯元年，郧阳大旱。

五年，房竹地震。

杨五，竹山县乡人。兄弟五人，同居山谷，以射猎为业，
有勇力。有刘、石二寇，欲掠远安，惧五不敢过其地，乃
以货私五假道，五佯受，阴伏弩待贼，贼觉不敢犯。
六年冬，流寇初犯郧城。

七年，“流寇”老回回紫金梁寇房，知县黄从贵死之。五
月，援剿总兵邓纪率师入房剿寇，留守备张星明戍
房。七月，都御史卢象昇讨寇，抵竹山，破之。

九年，流寇五虎，将寇房，张星明破之。十二月，滇帅龙
师讨五虎贼，平之。时师旋，房粮尽，众几哗。贡生吴廷
训输粮，兵始旋襄。

十一年，抚流寇罗汝才、《黑云祥》于房。时都御史陈良
训请抚罗汝才于房。

《张献忠》于《谷城截上下商船勒税》。

十二年，抚寇罗汝才复叛，陷房。时张献忠叛入房，会
汝才、李自成等九营攻房，知县郝景春死之，并破竹
山、竹谿、保康，屠其民，城垣悉平。八月，平贼将军左良
玉帅师讨贼竹山，败绩。

十三年，郧阳大饥。

十五年十二月，李茂春叛，游击徐勇破之。

十六年二月，徐勇兵噪，旋平之，徐勇南奔。三月，李自
成遣将围郧，筑麦城十八座，与城橹齐，尽驱所掳亡
命数千人，持门板、棺盖、𨬐锄等器，一拥城下，日夜攻
打。城中兵民，一心乐战。都御史徐起元，守道朱羽辩，
营将王光恩、光兴、苗时化、胡廷聘、徐起、刘调元、杨明
启，兵民战守五月。终大发城内兵民，奋勇冒矢鏖战，
不终日，麦城悉平，贼大败遁走。